钦定古今图书集成/明伦汇编/官常典/第327卷 > 大学衍义补 > 杨靖
## 钦定古今图书集成/明伦汇编/官常典/第327卷 > 大学衍义补 > 杨靖

按《明外史》本传：“靖字仲宁，山阳人。洪武十八年进士，
选庶吉士，试事吏科。明年，试户部右侍郎，寻授左。时
任诸司者非进士即太学生有不法者，帝诫谕之，制
大诰曰：‘通政使蔡瑄、左通政茹瑺、户部侍郎杨靖、工
部侍郎秦逵亦进士太学生也。能率职以称朕心。朕
尊显之，不数年，列于群职之上。其犯罪不悛者，终至
杀身，岂不哀哉’！”靖见重于帝如此。二十二年进尚书。
明年，诏在京官三年皆迁调，著为令。乃以刑部尚书
赵勉与靖换官。谕曰：“愚民犯法，如啖饮食，嗜之不知
止。设法防之犯益众。推恕行仁，或能感化。自今惟犯
十恶并杀人者死，馀罪皆令输粟北边。”又曰：“在京狱
囚，卿等覆奏，朕亲审决，犹恐未当。在外各官岂尽得
人？所拟岂尽当罪？卿等当详谳，然后遣官审决。”靖承
旨，冤狱多所平反，帝嘉纳之。尝鞫一武弁门卒检其
身得大珠，僚属惊异。靖徐曰：“伪也。安有珠大如此者
乎？”碎之。帝闻，叹曰：“靖此举有四善焉：不献朕求悦，一
善也；不穷追投献，二善也；不奖门卒，杜小人侥幸，三
善也；千金之珠，卒然而至，略不动心，有过人之智，应
变之才，四善也。”久之，兼太子宾客，坐事免。会征龙州
赵宗寿，诏靖谕安南输粟。龙州，以白衣往。安南王幼
不通语言，政事皆其相黎一元出，陆运险艰，颇不奉
诏。靖反复谕一元，述帝威德，且许以水运。一元乃输
粟二万石，至沲海江，别造浮桥以达龙州。帝大悦，召
靖为左都御史。靖公忠有智略，善理繁。治狱明察而
不事深文，宠遇最厚，同列无与比。有乡人系狱，击登
闻鼓诉状。靖代改状草，为御史所劾，遂赐死，年三十
八。时论惜之。